CELEX: 32016R1017
Language: fi
Date: 2016-06-23 00:00:00
Title: Komission asetus (EU) 2016/1017, annettu 23 päivänä kesäkuuta 2016, kemikaalien rekisteröinnistä, arvioinnista, lupamenettelyistä ja rajoituksista annetun Euroopan parlamentin ja neuvoston asetuksen (EY) N:o 1907/2006 (REACH) liitteen XVII muuttamisesta epäorgaanisten ammoniumsuolojen osalta (ETA:n kannalta merkityksellinen teksti)

24.6.2016   
            
            
               FI
            
            
               Euroopan unionin virallinen lehti
            
            
               L 166/1
            
         KOMISSION ASETUS (EU) 2016/1017,
   annettu 23 päivänä kesäkuuta 2016,
   kemikaalien rekisteröinnistä, arvioinnista, lupamenettelyistä ja rajoituksista annetun Euroopan parlamentin ja neuvoston asetuksen (EY) N:o 1907/2006 (REACH) liitteen XVII muuttamisesta epäorgaanisten ammoniumsuolojen osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1), ja erityisesti sen 68 artiklan 1 kohdan,
   sekä katsoo seuraavaa:
   
               (1)
            
            
               Ranskan tasavalta ilmoitti asetuksen (EY) N:o 1907/2006 129 artiklan 1 kohdan suojalausekkeen mukaisesti 14 päivänä elokuuta 2013 komissiolle, Euroopan kemikaalivirastolle, jäljempänä ”kemikaalivirasto”, ja muille jäsenvaltioille, että se oli 21 päivänä kesäkuuta 2013 (2) hyväksynyt väliaikaisen toimenpiteen ihmisten suojelemiseksi rakennuksissa käytettävistä ammoniumsuoloja sisältävistä selluvillaeristeistä vapautuvalta ammoniakilta.
            
         
               (2)
            
            
               Väliaikainen toimenpide hyväksyttiin 14 päivään lokakuuta 2016 saakka asetuksen (EY) N:o 1907/2006 129 artiklan 2 kohdan mukaisesti annetulla komission täytäntöönpanopäätöksellä 2013/505/EU (3).
            
         
               (3)
            
            
               Ranskan tasavalta aloitti yhteisön rajoitusmenettelyn asetuksen (EY) No 1907/2006 129 artiklan 3 kohdan mukaisesti toimittamalla kemikaalivirastolle liitteen XV mukaisen asiakirja-aineiston 18 päivänä kesäkuuta 2014.
            
         
               (4)
            
            
               Asiakirja-aineistossa (4) ehdotettiin sellueristeisiin palonestoaineina lisättävien epäorgaanisten ammoniumsuolojen käytön rajoittamista, sillä niistä vapautuu ammoniakkikaasua tietyissä olosuhteissa. Aineistossa ei esitetty raja-arvoa sellueristeissä olevien ammoniumsuolojen määrälle, vaan ehdotettiin, että epäorgaanisilla ammoniumsuoloilla käsitellyistä sellueristeistä vapautuvan ammoniakin raja-arvoksi asetettaisiin 3 ppm. Asiakirja-aineisto osoitti, että asiassa tarvitaan unionin laajuisia toimia.
            
         
               (5)
            
            
               Kemikaaliviraston riskinarviointikomitea, jäljempänä ”RAC”, hyväksyi 3 päivänä maaliskuuta 2015 liitteen XV mukaisessa asiakirja-aineistossa ehdotettua rajoitusta koskevan lausunnon, jonka päätelmänä oli, että sellueristeseoksista ja -esineistä vapautuva ammoniakki aiheuttaa ihmisten terveyteen kohdistuvan riskin, johon on tarpeen puuttua. RAC totesi myös, että ehdotettu rajoitus RAC:n muuttamassa muodossa on soveltuvin unionin laajuinen toimenpide, jolla voidaan puuttua todettuihin riskeihin ja pienentää niitä tehokkaasti.
            
         
               (6)
            
            
               RAC ehdotti, että rajoitus koskisi epäorgaanisia ammoniumsuoloja sisältävien sellueristeiden saattamista markkinoille sekä seoksina että esineinä. RAC suositteli, että rajoitustoimenpiteessä velvoitetaan sellueristeseosten toimittajat ilmoittamaan toimitusketjussa alaspäin ja lopulta loppukäyttäjille (ammattikäyttäjille ja kuluttajille), mikä oli sellueristeseoksen sallittu enimmäiskuormitus (5), jota käytettiin vaatimustenmukaisuuden osoittamiseksi tehdyissä testeissä ennen markkinoille saattamista; tieto voidaan antaa esimerkiksi tuotteen mukana toimitettavissa asiakirjoissa tai pakkausmerkinnöissä. Rajoitustoimenpiteessä pitäisi myös edellyttää, että toimittajan ilmoittamaa sallittua enimmäiskuormitusta ei ylitetä jatkokäyttäjien käyttäessä eristeseoksia, jotta ammoniakkipäästöt eivät ylitä ennen markkinoille saattamista tehdyissä testeissä määritettyjä arvoja. RAC suositteli myös, että poikkeuksena yleisestä säännöstä sellueristeseosten, joita käytetään yksinomaan sellueriste-esineiden valmistukseen, ei tarvitse olla ammoniakkipäästörajan mukaisia, sillä valmistettavan esineen itsensä on oltava päästöraja-arvon mukainen, kun se saatetaan markkinoille tai otetaan käyttöön.
            
         
               (7)
            
            
               Sosioekonomisesta analyysistä vastaava kemikaaliviraston komitea, jäljempänä ”SEAC”, hyväksyi 10 päivänä kesäkuuta 2015 liitteen XV mukaisessa asiakirja-aineistossa ehdotettua rajoitusmenettelyä koskevan lausunnon, jossa todettiin, että ehdotettu rajoitus SEAC:n muuttamassa muodossa on soveltuvin unionin laajuinen toimenpide tunnistettujen riskien pienentämiseksi, kun otetaan huomioon toimenpiteen sosioekonomisten etujen suhde sosioekonomisiin kustannuksiin.
            
         
               (8)
            
            
               SEAC:n päätelmänä oli, että asiakirja-aineistossa ehdotetun yhden vuoden sijasta talouden toimijoille olisi annettava kaksi vuotta aikaa sen varmistamiseen, että epäorgaanisia ammoniumsuoloja sisältävistä sellueristeistä vapautuvat ammoniakkipäästöt ovat määritetyn raja-arvon alapuolella.
            
         
               (9)
            
            
               RAC ja SEAC olivat Ranskan tasavallan kanssa samaa mieltä siitä, että ulkokäyttöön tarkoitetulle, epäorgaanisilla ammoniumsuoloilla käsitellylle sellueristeelle ei pitäisi myöntää poikkeusta.
            
         
               (10)
            
            
               Kemikaaliviraston foorumia täytäntöönpanon valvontaa koskevien tietojen vaihtamiseksi kuultiin rajoitusmenettelyn aikana, ja sen suositukset otettiin huomioon.
            
         
               (11)
            
            
               Kemikaalivirasto toimitti RAC:n ja SEAC:n lausunnot (6) komissiolle 25 päivänä kesäkuuta 2015. Lausuntojen perusteella komissio päätteli, että ihmisten terveydelle aiheutuu riski, jota ei voida hyväksyä, jos epäorgaanisilla ammoniumsuoloilla käsitellyn sellueristeen ammoniakkipäästö määritellyissä testiolosuhteissa on 3 ppm tai suurempi.
            
         
               (12)
            
            
               Tällä hetkellä ei ole olemassa erityistä menetelmää epäorgaanisilla ammoniumsuoloilla käsitellyn sellueristeen ammoniakkipäästöjen mittaamiseksi. Sen vuoksi olisi mukautettava olemassa oleva menetelmä (tekninen eritelmä CEN/TS 16516) käytettäväksi tarkastettaessa, onko epäorgaanisia ammoniumsuoloja koskevaa rajoitusta noudatettu, kunnes erityinen menetelmä sitä varten on kehitetty.
            
         
               (13)
            
            
               Sidosryhmille olisi annettava riittävästi aikaa ryhtyä tarvittaviin toimenpiteisiin sen varmistamiseksi, että jos sellueristeissä käytetään epäorgaanisia ammoniumsuoloja, ammoniakkipäästöt eivät ylitä asetettua rajaa. Epäorgaanisia ammoniumsuoloja koskevan rajoituksen soveltamista olisi sen vuoksi lykättävä. Jatkuvuuden ja oikeusvarmuuden vuoksi rajoitusta olisi kuitenkin sovellettava heti tämän asetuksen tullessa voimaan sellaisessa jäsenvaltiossa, jossa on jo käytössä sellueristeiden sisältämiä ammoniumsuoloja koskevia kansallisia rajoittavia toimenpiteitä, jotka komissio on hyväksynyt REACH-asetuksen mukaisen suojamenettelyn puitteissa.
            
         
               (14)
            
            
               Sen vuoksi asetusta (EY) N:o 1907/2006 olisi muutettava.
            
         
               (15)
            
            
               Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 1907/2006 liite XVII tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä kesäkuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 396, 30.12.2006, s. 1.
   
      (2)  Journal Officiel de la République Française, 3. heinäkuuta 2013, 21 päivänä kesäkuuta 2013 annettu säädös ammoniumsuoloja sisältävien selluvillaeristeiden markkinoille saattamisen, maahantuonnin, myynnin, jakelun ja valmistuksen kieltämisestä. Säädösluonnos toimitettiin alun alkaen komissiolle teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY nojalla.
   
      (3)  Komission täytäntöönpanopäätös, annettu 14 päivänä lokakuuta 2013, ammoniumsuolojen käytön rajoittamista selluvillaeristeissä koskevan Ranskan tasavallan toteuttaman väliaikaisen toimenpiteen hyväksymisestä kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 129 artiklan mukaisesti (EUVL L 275, 16.10.2013, s. 52).
   
      (4)  http://echa.europa.eu/documents/10162/999a106c-6baf-48c7-8764-0c55576a2517
   
      (5)  Sellueristeen kuormitusarvo (yksikkönä esim. kg/m2) ilmaistaan paksuutena (yksikkönä esim. m) ja tiheytenä (yksikkönä esim. kg/m3).
   
      (6)  http://echa.europa.eu/documents/10162/522a9f94-058a-4bef-9818-f265a1d2d64d
   
      LIITE
      Lisätään asetuksen (EY) N:o 1907/2006 liitteeseen XVII kohta seuraavasti:
      
         
                     
                                 ”65.
                              
                              
                                 Epäorgaaniset ammoniumsuolat
                              
                           
                  
                     
                                 1.
                              
                              
                                 Ei saa 14. heinäkuuta 2018 jälkeen saattaa markkinoille tai käyttää sellueristeseoksissa tai sellueriste-esineissä, jos kyseisistä seoksista tai esineistä vapautuvat ammoniakkipäästöt aiheuttavat tilavuuspitoisuuden, joka on 3 ppm (2,12 mg/m3) tai suurempi 4 kohdassa määritellyissä testiolosuhteissa.
                                 Epäorgaanisia ammoniumsuoloja sisältävän sellueristeseoksen toimittajan on ilmoitettava vastaanottajalle tai kuluttajalle sellueristeseoksen enimmäiskuormitus ilmaistuna paksuutena ja tiheytenä.
                                 Epäorgaanisia ammoniumsuoloja sisältävän sellueristeseoksen jatkokäyttäjän on huolehdittava siitä, että toimittajan ilmoittamaa sallittua enimmäiskuormitusta ei ylitetä.
                              
                           
                                 2.
                              
                              
                                 Edellä sanotusta poiketen 1 kohtaa ei sovelleta sellaisten sellueristeseosten markkinoille saattamiseen, jotka on yksinomaan tarkoitettu käytettäväksi sellueriste-esineiden valmistuksessa, eikä kyseisten seosten käyttöön sellueriste-esineiden valmistuksessa.
                              
                           
                                 3.
                              
                              
                                 Sellaisessa jäsenvaltiossa, jossa 14. heinäkuuta 2016 on käytössä kansallisia väliaikaisia toimenpiteitä, jotka komissio on hyväksynyt 129 artiklan 2 kohdan a alakohdan mukaisesti, 1 ja 2 kohdan säännöksiä sovelletaan kyseisestä päivästä.
                              
                           
                                 4.
                              
                              
                                 Edellä 1 kohdan ensimmäisessä alakohdassa vahvistetun päästörajan noudattaminen on osoitettava teknisen eritelmän CEN/TS 16516 mukaisesti mukautettuna seuraavasti:
                                 
                                             a)
                                          
                                          
                                             testin pituuden on oltava 28 vuorokauden asemesta vähintään 14 vuorokautta;
                                          
                                       
                                             b)
                                          
                                          
                                             ammoniakkikaasupäästö on mitattava vähintään kerran päivässä koko testin ajan;
                                          
                                       
                                             c)
                                          
                                          
                                             päästörajaa ei saa saavuttaa eikä ylittää missään testin aikana tehdyssä mittauksessa;
                                          
                                       
                                             d)
                                          
                                          
                                             suhteellisen kosteuden on oltava 50 prosentin asemesta 90 prosenttia;
                                          
                                       
                                             e)
                                          
                                          
                                             ammoniakkikaasupäästön mittaamiseksi on käytettävä soveltuvaa menetelmää;
                                          
                                       
                                             f)
                                          
                                          
                                             kuormitus, ilmaistuna paksuutena ja tiheytenä, on kirjattava otettaessa näytteitä testattavista sellueristeseoksista tai -esineistä.”